In nomine sanctæ et individuæ Trinitatis. Notum sit fidelium sanctæ Dei æcclesiæ piæ devotioni, quod ego Henricus, rex Anglorum, pro divini cultus amore et animæ meæ remedio et uxoris meæ Mathildis reginæ, et patris mei, et matris meæ, et antecessorum meorum, et pro salute atque incolumitate filii mei Willelmi ac filiæ meæ Mathildis, regiæ excellentiæ autentica largitione, concedo æcclesiam Sanctæ Trinitatis que est in Lemtona, dominio ac religioni monachorum Cluniacensium amodo ibidem Deo servientium, Willelmo Peverello ejusdem æcclesiæ fundatore, cum uxore sua Adaleida et filio suo Willelmo, id fieri obnixe flagitante plurimumque deprecante, jure perpetuo sub prioratu ac dispositione Cluniacæ institutionis inconcusse et inviolabiliter ac prorsus omni remota calumnia possidendam, cum universis quæ ab eodem Willelmo Peverello de Notingeham eidem æcclesiæ collata sunt, id est X carrucatæ terræ cum pluribus decimis et manerium de Curtehala, excepto feoudo unius militis, quod Walterius, filius Winemeri tenet, et terra Turstini Mantelli. Pro recognitione autem dabit supradictus Willelmus et successores ejus unam marcam argenti de suo proprio, unoquoque anno, supradictæ Cluniacensi æcclesiæ. † Signum Henrici regis. † Signum Mathildis regine. † Signum Willelmi Pevrelli de Notingaham. † Signum Adelinæ, suæ uxoris. † Signum Willelmi Pevrelli, filii illorum. † Signum Ro[berti,] comitis Mellentis. † Signum Gisleberti de Aquila. † Signum Herberti. † Signum Rannulfi cancellarii. † Signum Ro[berti,] episcopi Lincoliensis. † Signum Rogerii, episcopi Salesberie. † Signum Roberti, episcopi de Cestre. † Signum Roberti, fratris Willelmi Pevrelli. † Signum Simonis comitis. † Signum Stephani, comitis de Alber.